寄雍丘竇明府
作者：韓翃
朝代：唐

paragraphs: 少年結綬騁金羈，許下如看瓊樹枝。
入里親過朗陵伯，出門高視潁川兒。
西遊太府東乘傳，泗上諸侯誰不羨。
時輩寧將白筆期，高流竚向丹霄見。
何事飜飛不及羣，虎班突騎來紛紛。
吳江垂釣楚山醉，身寄滄波心白雲。
中歲胡塵靜如掃，一官又罷行將老。
薛公薦士得君初，囗領黃金千室餘。
機盡獨親沙上鳥，家貧唯向釜中魚。
囗囗囗囗囗囗囗，囗出重門煙樹裏。
感物吟詩對暮天，懷人倚杖臨秋水。
別離幾日問前期，鳴雁亭邊人去時。
獨坐不堪朝與夕，高風蕭索亂蟬悲。